આ મ્યુઝિયમમાં જેટલી વસ્તુઓ પ્રદર્શિત કરાઇ છે તેનાથી વધુ વસ્તુઓ સ્ટોરમાં ધૂળ ખાતી પડી છે. સમયાંતરે મ્યુઝિયમમાં મુકાયેલા નમૂનાઓ બદલાય તે જરૂરી છે પરંતુ વસ્તુઓ ફેરબદલ કરાતી નથી. આ ઉપરાંત ભૂકંપ પહેલાં આ મ્યુઝિયમમાં પ્રાણીઓનો વિભાગ હતો. જેમાં સાચાં પ્રાણીઓનાં શરીરને જતન કરીને સાચવીને લોકોને જોવા માટે મુકાયાં હતાં, પરંતુ ભૂકંપમાં થોડાં પૂતળાં ક્ષતિગ્રસ્ત થયા પછી તેને રિપેર કરીને ફરી પ્રદર્શિત કરાયાં નથી. વાઘ, સિંહ, ચિત્તા, જરખ, અજગર, ઘુડખર, આફ્રિકાના આરિક્સ જેવાં પ્રાણીઓના નમૂના અહીં છે પરંતુ તેને રિપેર કરાતા નથી. આ ઉપરાંત રાજાશાહીના જમાનાનાં અનેક ચિત્રો છે. જેમાંનાં કેટલાંક તો ખરેખર અલભ્ય કહી શકાય તેવાં છે. મહોરમનું સરઘસ, નાગપંચમીએ નીકળતી રાજાની સવારીનાં લાંબાં ચિત્રો છે પરંતુ તેને પણ પ્રદર્શિત કરાતાં નથી. મ્યુઝિયમના વિકાસ માટે પૂરતી જગ્યા ને નમૂનાઓ હોવા છતાં માત્ર સ્ટાફની કમીના કારણે તે લોકોને જોવા માટે મૂકી શકાતા નથી. જો ગેલેરી આસિસ્ટન્ટની જગ્યા ભરાય તો મ્યુઝિયમના વિકાસમાં વેગ આવી શકે તેમ છે.